孖姜濤去飲黐到實 落機前已知爆混戰 AL憂心Fans傷勢
男團MIRROR兩大人氣王姜濤與Anson Lo(AL)的粉絲「姜糖」與「神徒」,日前在香港機場因爭位而發生衝突,期間有人受傷。AL昨日回應時直言落機前已知悉事件,最擔心粉絲的安全。
MIRROR完成逾半個月美加巡唱後,前日清晨返抵香港,沒料粉絲接機時卻上演「姜糖Vs神徒」大戰!粉絲關係緊張,但其實鏡仔不知幾齊心,當中姜濤、AL、Edan、Jer、Jeremy及Stanley休息片刻後,晚上便偕經理人花姐到中環出席造型師好友的婚禮,被爆「好事近」的Stanley更帶埋女友Alina同行。半隊MIRROR到賀並與一對新人合照,不少粉絲都大表羨慕,而姜濤與AL合照時排排企黐到實,足見兄弟同心。
未能過問大會安排
對於粉絲之間爆衝突,AL接受訪問時坦言知情:「飛機差唔多到達香港嘅時候,我就知呢件事。當時公司仲了解緊情況,究竟發生過咩事,而我最擔心係安全問題,任何人我都唔希望有危險,所以第一時間問有冇人受傷,有幾多人受傷。後來知道有人受傷,我就問傷勢點,好擔心大家嘅安全,所有嘢都唔重要,安全最緊要。(會唔會同粉絲傾吓,希望唔好有下次?)但(接機)安排唔係我話事,每次都係睇大會安排,下次都要交番畀佢哋研究嚴重性究竟去到邊,需唔需要作出一啲特別安排。」
而網上再有「大戰」片段流出,見數人爭執期間,疑似「姜糖」上前搶手機,「神徒」即怒斥:「你放低我部手機!」其他「神徒」亦幫口:「你唔好捉住佢!」另一「姜糖」在旁大叫,有「神徒」即高呼:「打人呀!影住你呀!」「姜糖」反駁:「邊有呀!」又大聲說:「頭位我哋拎硬喇今次!」但片段未見有人打架。
本文連結 : https://orientaldaily.on.cc/content/娛樂/odn-20240422-0422_00282_041/孖姜濤去飲黐到實--落機前已知爆混戰--AL憂心Fans傷勢